Mikko Salonen ja jättihauki.

Mikko Salonen ja jättihauki. Mikko Kulmala / Suomen Haukiseura Ry

Hauki vapautettiin takaisin veteen pyynnin jälkeen.

Nokialainen hauenkalastaja nappasi lauantaina todellisen vonkaleen. Suomen Haukiseuran varapuheenjohtaja Mikko Salonen pyydysti vieheellä 16,54-kiloisen hauen Lapissa viikonloppuna.

Suomen Haukiseuran mukaan Salonen nappasi jo päivää aiemmin reilun 12-kiloisen hauen ja seuraavana päivänä tulos parani entisestään.

Hauki vapautettiin takaisin veteen pyynnin jälkeen. Haukiseurasta arvellaan, että kyseessä on todennäköisesti 2010-luvun suurin pyynnin jälkeen vapautettu hauki.

Suomen Haukiseura pitää yllä rekisteriä vapautetuista suurhauista. Listalle on ilmoitettu yli 2000 haukea, joista suurimmat ovat 16,85-kiloinen vuodelta 2008 ja 16,7 kiloa painanut hauki vuodelta 2007. Suomen suurin 2000-luvulla vapavälinein saatu hauki painoi 17,8 kiloa, kerrotaan seurasta.

Salosen mukaan kalasta ei ole pituusmittaa, koska sitä ei haluttu pitää liian kauan poissa vedestä.